KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2026. április 22-i ülésére)


[bookmark: _Hlk226710740]TÁRGY:	A 3365 HRSZ-Ú, TERMÉSZETBEN KISKŐRÖS, OKOLICSÁNYI U. 43. SZÁM ALATTI ÖNKORMÁNYZATI TULAJDONÚ INGATLAN ÉRTÉKESÍTÉSRE TÖRTÉNŐ KIJELÖLÉSE


Kiskőrös Város Önkormányzata Képviselő-testületének az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III. 27.) rendelete (a továbbiakban: Lakás rendelet) 35. §-a alapján az önkormányzat tulajdonában lévő lakások értékesítésre történő kijelöléséről a Képviselő-testület dönt. Az értékesítésre kijelölés nem teremt elidegenítési kötelezettséget.

A nemzeti vagyonról szóló 2011. évi CXCVI. törvény (a továbbiakban: Nvtv.) 5. §-a, valamint Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII. 19.) rendelete 4. §-a, valamint 8. §-a alapján az önkormányzat tulajdonában álló lakások az Önkormányzat üzleti vagyonát képezik.

Az Nvtv. 7. § (2) bekezdése alapján a nemzeti vagyongazdálkodás feladata a nemzeti vagyon megőrzése, értékének és állagának védelme, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése.

A Kiskőrös, 3365 hrsz-on nyilvántartott, 1014 m2 alapterületű, természetben Okolicsányi u. 43. szám alatti ingatlant (a továbbiakban: Ingatlan) az Önkormányzat bérlakás céljára hasznosította, jelenleg az ingatlanra vonatkozóan bérleti jogviszony nem áll fenn. Az Ingatlan statikai és műszaki állapota alapján a felújítás jelentős költségek ráfordításával valósítható meg, méretét tekintve a kihasználása sem hatékony.
Fentiekre tekintettel és a vagyongazdálkodás törvényben foglalt szempontjainak figyelembevételével indokolt az Ingatlan értékesítésre történő kijelölése.
A független ingatlanforgalmi szakértő véleményében az ingatlan forgalmi értékét 26.600.000,-Ft összegben határozta meg

Az Nvtv. 14. § (2) bekezdése alapján a helyi önkormányzat tulajdonában lévő ingatlan értékesítése esetén az államot minden más jogosultat megelőző elővásárlási jog illeti meg.
A Lakás rendelet 38. §-a értelmében a nettó 10.000.000,-Ft forgalmi értéket meghaladó bérlő nélküli lakást versenytárgyalás útján kell értékesíteni.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2026. április 14.




Domonyi László sk.
polgármester

HATÁROZAT-TERVEZET

A Képviselő-testület
1) az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III. 27.) önkormányzati rendelet 35. §-a alapján értékesítésre jelöli ki Kiskőrös Város Önkormányzata üzleti vagyonát képező, az ingatlan-nyilvántartásban Kiskőrös belterület 3365 hrsz-on nyilvántartott, 1014 m2 alapterületű, kivett lakóház udvar rendeltetésű, természetben Kiskőrös, Okolicsányi u. 43. szám alatti 2,5 szobás komfortos lakóingatlant. 
2) felhatalmazza a polgármestert a önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet szerinti versenytárgyalás lefolytatására azzal, hogy az ingatlan induló minimális értékesítési ára 26.600.000,-Ft.

Felelős: 	polgármester
Határidő: 	azonnal

2

